Consiliul de supraveghere şi dezvoltare al companiei Teleradio-Moldova susține că s-a făcut risipă de bani pentru show-ul "Revelion european 2024".
"Produs de slabă calitate" la Teleradio-Moldova
Consiliul acuză că, pentru show-ul de Revelion, "un produs de slabă calitate", s-au cheltuit aproape două milioane de lei și, astfel, s-a făcut risipă de bani publici.
Conducerea televiziunii de stat apără, însă, programul de Revelion şi susține că o parte din banii cheltuiți pentru realizarea show-ului provin din publicitate.
Scandalul a izbucnit la întâlnirea conducerii companiei Teleradio-Moldova cu membrii Consiliului de Supraveghere şi Dezvoltare, în care s-a pus în discuţie raportul privind cheltuielile pentru "Revelionul European 2024".
Câți bani s-au risipit
Membrii Consiliului au cerut lămuriri privind cei 154 de mii de lei care s-ar fi dat pentru masa de Revelion care apare în imagini. Alte 720 de mii de lei s-au plătit pentru interpretarea unor melodii în program. În plus, premierea angajaților televiziunii naţionale a costat încă 220 de mii de lei.
"Pe mine mă interesează câţi de eficienţi au fost aceşti bani. Atât! Şi mă interesează dacă nu cumva s-au plătit bani prea mulţi pentru servicii slabe. Pentru scenariu care practic nu a fost relevant, vroiam să aflu personal cât s-a plătit, pentru că scenariu acela nu merita nicio mie de lei. Pentru prezentatori nu aş fi dat nicio copeică", a declarat Arcadie Gherasim, preşedinte, Consiliul de supraveghere şi dezvoltare al "Teleradio-Moldova", citat de TVR Moldova.
Cum se apără directorul Teleradio-Moldova
În replică, directorul general al companiei Teleradio Moldova, Vlad Ţurcanu, a declarat că instituţia este atacată pentru că a îndrăznit să facă producţie locală. Mai mult, conducerea televiziunii de stat susține că jumătate din banii cheltuiţi pentru Revelion provin din publicitate.
"CSD încearcă să ceară mai multe detalii, noi însă încercăm să fim corecţi cu angajaţii noştri cărora le acordăm premii, cu partenerii noştri din afara instituţiei cu care încheiem contracte, pentru ca să nu dezvăluim nici secrete comerciale, nici date cu caracter personal. Rămânând bineînţeles tot timpul opţiunea pentru organele de control, cum ar fi Curtea de Conturi, care oricând poate să verifice toată documentaţia pe care am elaborat-o cu ocazia acestei emisiuni şi cu alte ocazii", a declarat Vlad Ţurcanu, director general al Teleradio-Moldova.
Raportul privitor la fondurilor primite de Teleradio-Moldova din bugetul de stat va fi prezentat, săptămâna viitoare, de directorul general al companiei, în fața Parlamentului Republicii Moldova.